SET ปิดเช้าร่วงเกือบ 14จุด กังวลข้อพิพาทการค้าสหรัฐฯ-จีน มูลค่าซื้อขายบางเบา 1.85หมื่นลบ.
SET ปิดเช้าร่วงเกือบ 14จุด กังวลข้อพิพาทการค้าสหรัฐฯ-จีน มูลค่าซื้อขายบางเบา 1.85หมื่นลบ. โดยดัชนีปิดเช้านี้ที่ระดับ 1,668.27 จุด ลดลง 13.57 จุด หรือ 0.81% มูลค่าการซื้อขาย 1.85 หมื่นลบ.
5 พ.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (5 พ.ย.61) ที่ระดับ 1,668.27 จุด ลดลง 13.57 จุด หรือ 0.81% มูลค่าการซื้อขาย 1.85 หมื่นลบ.
10 หุ้นกดดัชนีเช้านี้

ด้าน นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยเช้านี้ปรับตัวลง เป็นไปตามตลาดหุ้นอื่นในภูมิภาคเอเชียที่ส่วนใหญ่เคลื่อนไหวอยู่ในแดนลบ เช่น ตลาดหุ้นญี่ปุ่น ลบ 1.3%, ตลาดหุ้นเกาหลี ลบ 1.3%, ตลาดหุ้นฮ่องกง ลบ 2.65% เป็นต้น เนื่องจากมีแรงขายทำกำไรออกมา หลังการเจรจาทางการค้าระหว่างสหรัฐฯและจีนมีความไม่แน่นอน ภายหลังจากเจ้าหน้าที่ทำเนียบขาวออกมาปฏิเสธรายงานข่าวที่ว่า ประธานาธิบดีโดนัลด์ ทรัมป์ ได้สั่งการให้เจ้าหน้าที่ดำเนินการร่างข้อตกลงการค้ากับจีน
ทั้งนี้ มองตลาดหุ้นไทยถือว่าปรับตัวลงน้อย เมื่อเทียบกับตลาดหุ้นอื่นในภูมิภาค ขณะที่ผ่านมาตลาดหุ้นไทยก็สามารถฟื้นตัวได้ค่อนข้างดี ซึ่งไม่แปลกที่อาจจะมีการขายทำกำไรออกมาบ้าง อย่างไรก็ตามคาดว่าตลาดหุ้นไทยยังอยู่ในช่วงของการปรับฐานย่อยรอการฟื้นตัว
สำหรับแนวโน้มการลงทุนในช่วงบ่ายนี้ นายพิชัย กล่าวว่า ตลาดฯน่าจะเคลื่อนไหวอยู่ในกรอบ จากวอลุ่มที่ยังคงเบาบาง พร้อมให้แนวรับที่ 1,660 จุด ส่วนแนวต้าน 1,700 จุด แนะนักลงทุนจับตาดูความคืบหน้าการเจรจาทางการค้าระหว่างสหรัฐฯและจีน , สถานการณ์ราคาน้ำมันหลังจากที่มาตรการคว่ำบาตรอิหร่าน ของสหรัฐได้มีผลบังคับใช้แล้ว และการประชุมคณะกรรมการกำหนดนโยบายการเงินของธนาคารกลางสหรัฐ
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT   มูลค่าการซื้อขาย 1,542.07 ล้านบาท ปิดที่  49.50 บาท  ลดลง 0.25 บาท
ADVANC  มูลค่าการซื้อขาย 1,001.94 ล้านบาท ปิดที่ 187 บาท  ลดลง 2 บาท
CPALL   มูลค่าการซื้อขาย 949.80 ล้านบาท ปิดที่ 67 บาท  ลดลง 1.50 บาท
OSP   มูลค่าการซื้อขาย 909.35 ล้านบาท ปิดที่ 24.70 บาท  ลดลง 0.80 บาท
EA มูลค่าการซื้อขาย 859.68 ล้านบาท ปิดที่ 50.50 บาท  เพิ่มขึ้น 0.50 บาท